

Aalkoe-rohkelassh

Klahke-liturge jallh abpe åålmege aalkoe-rohkelassem rohkele. Gosse sådtoe-boejhkesjimmie aalkoe-rohkelassine aktine, dellie klahke-liturge aalkoe-rohkelassem rohkele, jïh åålmege sådtoe-boejhkesjimmiem rohkele.

1

**KL |** Jupmele, dov aejlies gåatan libie tjaangeme dåastoehtidh dam maam datne sïjhth mijjese vedtedh.

Rïhpesth mijjen vaajmojde

guktie mijjen jaahkoe dutnjien orreståvva.

2.

**KL |** Aejlies Jupmele, dov ååredæjjan uvte libie tjåanghkenamme dov gieriesvoetem jïh saetniesvoetem dåastoehtidh.

Raajh dov Voejkenem mijjese, jïh rïhpesth mijjen vaajmojde guktie dåastoehtibie dam maam datne mijjese vadtah. Baajh dov baakoem mijjen vaajmojde sjïdtedh guktie Kristuse mijjesne jeala, jïh mijjieh datnine aktanibie jïh datnem gaajhkine dïenesjibie.

3.

**KL |** Buerie Jupmele, datne guhte hïegkem gaajhkide vadteme mah jielieh, datnem heevehtibie eatnemen tjaebpiesvoeten åvteste jïh gaajhki åvteste mah vuesiehtieh datne boerehke.

Dov ååredæjjan uvte rohkelibie: Rïhpesth mijjen bieljide guktie goltelibie gosse soptsesth. Vedtieh mijjese vaajmoeh mah datnem gijhtieh dov buerievoeten åvteste. Jïh vedtieh njoektjemh jïh gïeth mah dov åavtoej bïjre vïhnesjieh.

4.

**KL |** Jupmele, dov aejlies gåatan tjaangeme dåastoehtidh dam maam datne Jupmele Aehtjie, mov sjugniedæjja,

datne Åejvie Jeesuse, mov lutniestæjja,

datne Aejlies Voejkene, mov soelkedæjja jieliemisnie jïh jaemiemisnie, sïjhth munnjien vedtedh.

Rïhpesth mov vaajmoem dov Aejlies Voejkeninie

guktie mov sådtoej gielhtie sorkem jïh dov aarmose vaetestem jïh fïerhten biejjien dov aejlies åålmeginie aktine saetnies jïh aejlies jieliemasse orrestovvem.

5.

**KL |** Jupmele, daesnie leah.

**G | Jupmele, daesnie leah.**

**KL |** Datne mijjem faerhmesth.

**G | Datne mijjem faerhmesth.**

**KL |** Steerh mijjem gïeteste.

**G | Steerh mijjem gïeteste.**

6.

Gosse daam rohkelassem rohkelibie, dellie sådtojde aaj boejhkesjibie. Dan gielhtie maehtebe sådtoe-boejhkesjimmiem (5 Sådtoe-boejhkesjimmie) gervedh.

Liturge, klahkeliturge jïh åålmege rohkelassem laavloeh.

**L |** Gaerteles Jupmele, datne orre hïegkem mijjese vadtah gosse lååvkesovvebe. Aejlies laavkoemisnie kroessine mïerhkelgibie dov maanine årrodh.

**KL |** Dov maanah libie. Orresth daan biejjien mijjen jaahkoem jïh mijjen gieriesvoetem.

Liturge tjaetsiem golmen aejkien gååjve goh laavkoemisnie.

**L |** Jupmele, dov dååjvehtassh tjuevkieh guktie aatjan gïerese tjuavka

– datne dåajvoehtamme jïh mijjine sjïehtedamme –

**KL |** Dov gåajkoe mijjen gyjhtelassine jïh laavloeminie båetebe.

**Åå | Dov gåajkoe mijjen gyjhtelassine jïh laavloeminie båetebe.**

**KL |** Datne mijjen håhkoe.

**Åå | Datne mijjen håhkoe.**

**L |** Datne mijjen biejjide damth. Datne gaajhkem daajrah.

**KL |** Dov syjhtedem jïh dov stillemidie libie meadteme.

**Åå | Dov syjhtedem jïh dov stillemidie libie meadteme.**

**KL |** Jupmele, gïerth mijjem.

**Åå | Jupmele, gïerth mijjem.**

**L |** Datne Jeesusem kroepteste lutnjestih.

Gosse lååvkesovvebe, dellie orre jieliemasse lutnjestovvebe Jeesusinie aktine.

**KL |** Jupmele, dov dååjvehtassh tjuevkieh goh aatjan gïerese tjuavka.

**Åå | Jupmele, dov dååjvehtassh tjuevkieh goh aatjan gïerese tjuavka**

**KL |** – datne dåarjvohtamme jïh mijjine sjïehtedamme.

**Åå | –** **datne dåarjvohtamme jïh mijjine sjïehtedamme.**

7.

Gosse jïjnjh maanah gyrhkesjeminie, daate rohkelasse sjeahta.

Måedtie maanah maehtieh åålmegen uvte tjåadtjodh jïh vuesiehtidh guktie åålmege aaj maahta darjodh.

*Gïetide lutnjestibie*

**KL/L |** Gieries Jupmele, datne mijjen luvnie.  
Årroeh mijjen tjoevke.

*Gïetide kroessehtahkine mïelken uvte steerebe*

**KL/L |** Gieries Jeesuse, datne mijjine aktine vaadtsah. Baajh mijjem dov raeffesne jieledh.

*Gïete-låapojde sinsitniem vööste jïh soermide bæjjese, mïelken uvte steerebe*

**KL/L |** Gieries Jupmele, datnem mijjem vuajnah.

Dåastohth mijjen åssjalommesh jïh rohkelassh.

*Gïetide geelkedh jïh gïete-låapojde bæjjese*

**KL/L |** Gieries Jeesuse, datne mijjen gïeth vaaltah dov gïeten sïjse.  
Vuesehth dov buerie baalkam.

*Lïhkesadtjem gïeteste steeredh*

**KL/L |** Buerie Aejlies Voejkene, datnem gijhtebe juktie datne mijjine aktine. Viehkehth mijjem sinsitniem gieriesvoetine vuartasjidh.

8.

**KL |** Aejlies Jupmele, datne gie mijjese hïegkem vadteme:   
Datnem gijhtebe juktie mijjem dåastohth gosse lååvkesovvimh  
 jïh mijjem aejlies maalestahkine nænnosth.

Vaedtsehth mijjem dov aejlies baakojne jïh vuesehth mijjese   
maam sïjhth edtjebe darjodh.

9.

# Gærhkoe-jaepien sjïere rohkelassh aalkoe-rohkelassine.

**Adveente**

*Jeesus Kristusem vuertebe.*

*Båata jemhkelen faamojde håajhtodh.*

(1)

Jupmele, dov aejlies gåatan libie tjaangeme dåastoehtidh dam maam datne sïjhth vedtedh.

*Jeesus Kristusem vuertebe.*

*Båata jemhkelen faamojde håajhtodh. Rohkelibie:*

Rïhpesth mijjen vaajmojde,

guktie mijjen jaahkoe dutnjien orreståvva.

(2)

Aejlies Jupmele, dov ååredæjjan uvte libie tjåanghkenamme dov gieriesvoetem jïh saetniesvoetem dåastoehtidh.

*Jeesus Kristusem vuertebe.*

*Båata jemhkelen faamojde håajhtodh.*

*Rohkelibie:* Seedth dov Voejkenem mijjen gåajkoe

guktie dåastoehtibie dam maam datne sïjhth mijjese vedtedh.

Baajh dov baakoem mijjen vaajmose sjïdtedh

guktie Kristuse mijjine jeala, jïh mijjieh datnine aktanibie jïh datnem iktesth dïenesjibie.

# Jåvle-biejjieh

Stroehte-iehkede

*Datne maanam gie kråbposne vealan, dan jïjjen vedtih gosse eengkelh gorredimmien jïh raeffien bïjre laavloejin.*

Jåvle-biejjie

*Datne baajih Baakoem almetjinie sjïdtedh jïh mijjen luvnie årrodh gosse Kristuse, mijjen Lutniestæjja, reakadi.*

Orrejaepien biejjie

*Datne gorredimmiem jïh raeffiem vadtah Jeesusen nommine, jïh datne orre-jaepiem mijjine aktine vaadtsah.*

# Dååjrehtimmie-biejjieh

*Kristuse dov hearlohkevoetem vuesehte.*

*Jeesuse veartenen tjoevke mij gaajhkide åålmegidie tjuavka.*

# Faastoe

Dåeriedimmie

*Datne mijjem stillh Jeesusem dåeriedidh,*

*Jeesusem, gie gaajhkem mij altese lij, hiejhtieji datnem dïenesjidh.*

Vaejvie

*Datne mijjese Jeesusem vedtiejih mijjem gorredidh jïh raeffiem vedtedh.*

*Altese jaememe hïegkem jïh mijjen sådtoej luejhtiemassem vadta.*

# Maarjan biejjie

*Datne reerijidie åajvemes tjaahkes-sijjeste jurrieldih jïh viesjies almetjidie lutjestih. Datnem gijhtebe Maarjan åvteste gie veartenen gorredæjjam baersieldi.*

# Påaske-biejjieh

*Datne Jeesusem kroepteste lutnjiestih jïh jaemeden faamoem håajhtoejih.*

# Kristusen elmievoelkove-biejjie

*Datne dov baerniem, Jeesus Kristusem, bijjiedih jïh altemse dov åelkies gïeten bealan tjihkehtih.*

# Pængste-biejjieh

*Datne dålle-gomtjelh learohki aatsolen seedtih jïh learoehkidie dov Voejkeninie dievhtiejih.*

# Golmelaaketje-biejjieh – sïejhme

*Datne dov rïjhkem Jeesus Kristusinie vadteme,*

*jïh mijjem dov Voejkeninie stillh jaehkedh jïh dïenesjidh.*

Sjugniedimmien biejjie

*Datne dov Voejkenem seedtih jïh dellie jieleme sjugniedovvi.*

*Datne eatnemem orrestahtah, jïh mijjem buerie vadtesigujmie gillehth.*

Åvlh-såhkoeh

*Datne dov dïjre-guedtijidie stillih*

*kroesse-væhtam mijjese tseegkedh.*

*Datne baajh faamoem vååjnedh mij viesjiesvoetine illesåvva.*

Saangerdimmiej jïh rohkelassi biejjie

*Datne mijjen sådtojde mijjeste luajhtah*

*jïh mijjem stillh fïerhten biejjien dov gåajkoe jarkelidh.*

Aejlieskodtji mæssoe

*Datnem gijhtebe dej åvteste gïeh buerie-ræjhtoem rïjhtestalleme, roehtedimmiem galhkeme jïh jaahkoem vaarjelamme.*

*Dov luvnie mijjen ihkuve ulmie.*

Aejlieskodtji mæssoe / Mojhtese-biejjie / Gærhkoe-jaepien minngemes aejlege

*Datne voestes leah jïh minngemes leah.*

*Dov aarmoe lea mijjen håhkoe jïh mijjen soelkehtasse.*

# Skylleme-biejjie

*Datne mijjem laavkoemisnie dåastohth*

*jïh fïerhten biejjien mijjine aktine leah.*

# Saemiej åålmegebiejjie jïh suehpeden 17. biejjie

*Datne veartenen gaajhkide åålmegidie stilleme aktine årrodh jïh raeffesne jïh rïektesvoetesne jieledh.*

# Rïektesvoeten jïh raeffien biejjie / Njoktjen 8. biejjie / Suehpeden voestes biejjie.

*Datne gaajhkide almetjidie dov guelmien mietie sjugniedamme*

*jïh mijjem stillh almetjen vyörtegsvoetem vaarjelidh.*

10.

# Guktie aalkoe-rohkelassh maehtieh ovmessie lehkesne årrodh

(Vuartesjh aalhtere-gærjam Nöörjen gïeline)

11.

# Aalkoe-rohkelasse gosse neavroe

Gosse neavroe jallh ovlæhkoe tjïeltesne, nasjovnesne jallh veartanisnie jïh åålmege dam govleme, dellie sjeahta neavroen bïjre soptsestidh jïh gyrhkesjimmien aalkovisnie rohkelidh.

Gosse ajve såemies neavrosne leah, dellie buerebe sjeahta dej åvteste rohkelidh gosse åålmege gærhkoen rohkelasse lohkesåvva.

Akte jallh jeenebh baakoeh Bijpelistie maehtieh lohkesovvedh. Vuesiehtimmien gaavhtan: Saalm 130, 1–2; Saalm 38, 22–23; Saalm 44, 25–27; Saalm 10,1; 12b; 14.

Gosse Bijpelelistie lohkesåvva, dellie liturge maahta naemhtie aelkedh:

**L |** Ibie maehtieh tjïelkedh dam maam ibie guarkah. Bijpielisnie maehtebe baakoeh gaavnedh mijjen aejvierdimmese jïh rohkelasside.

Rohkelassen mænngan, sjeahta sjeavohth årrodh gosse daejtie baakojde jeahteme:

**L |** Sjeavohth libie gosse ussjedibie jïh rohkelibie.

Dellie Kyrije eelejsån sjeahta.